**Δεύτερη συμπληρωματική έκθεση της** **Κοινοβουλευτικής Επιτροπής Ενέργειας, Εμπορίου, Βιομηχανίας και Τουρισμού για το νομοσχέδιο «Ο περί της Προστασίας του Ανταγωνισμού Νόμος του 2021»**

**Παρόντες:**

Κυριάκος Χατζηγιάννης, πρόεδρος Πανίκος Λεωνίδου

Ονούφριος Κουλλά Χρύσης Παντελίδης

Νίκος Σύκας Ηλίας Μυριάνθους

Κώστας Κώστα Μιχάλης Γιακουμή

Ανδρέας Πασιουρτίδης Σταύρος Παπαδούρης

Όπως είναι γνωστό, η συζήτηση του πιο πάνω νομοσχεδίου αναβλήθηκε κατόπιν απόφασης της ολομέλειας του σώματος, που λήφθηκε τη 15η Δεκεμβρίου 2021.

Ως εκ τούτου, η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού επανεξέτασε το εν λόγω νομοσχέδιο σε δύο συνεδρίες της, που πραγματοποιήθηκαν στις 18 και 25 Ιανουαρίου 2022, στο πλαίσιο των οποίων ετοιμάστηκε συμπληρωματική έκθεση, η οποία κυκλοφόρησε στις 25 Ιανουαρίου 2022.

Εντούτοις, το πιο πάνω νομοσχέδιο δε συζητήθηκε στην ολομέλεια του σώματος στις 27 Ιανουαρίου 2022, όπως ήταν αρχικά προγραμματισμένο, γι’ αυτό η επιτροπή επανεξέτασε εκ νέου το εν λόγω νομοσχέδιο σε νέα συνεδρία της, που πραγματοποιήθηκε στις 8 Φεβρουαρίου 2022.

Σημειώνεται ότι όλα τα αναλυτικά στοιχεία που αφορούν τον σκοπό και τις επιδιώξεις του νομοσχεδίου, τις απόψεις των ενδιαφερόμενων μερών, καθώς και τα ζητήματα που απασχόλησαν την επιτροπή στο πρώτο στάδιο της εξέτασής του περιλαμβάνονται στην αρχική έκθεση της επιτροπής.

Στα πλαίσια της επανεξέτασης του νομοσχεδίου την επιτροπή απασχόλησε η πρόνοια του νομοσχεδίου που αφορά τα προσόντα που απαιτούνται για διορισμό στη θέση του προέδρου της ΕΠΑ.

Σε σχέση με τα πιο πάνω η επιτροπή αποφάσισε κατά πλειοψηφία των μελών της την τροποποίηση της πρόνοιας που αφορά τα προσόντα που απαιτούνται για διορισμό στη θέση του προέδρου της ΕΠΑ, ώστε στην εν λόγω θέση να δύναται να διοριστεί πρόσωπο το οποίο είναι δικηγόρος και ασκεί το επάγγελμα αυτό τουλάχιστον επί δέκα έτη ή διατελεί ή έχει διατελέσει δικαστής οποιασδήποτε βαθμίδας.

Υπό το φως των πιο πάνω, η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί επί του νομοσχεδίου όπως αυτό έχει τελικά τροποποιηθεί σύμφωνα με τα πιο πάνω κατά τη συζήτησή του στην ολομέλεια του σώματος.

8 Φεβρουαρίου 2022

ΧΑ/ΓΧ/MΓ

(Αρ. Φακ.: 23.01.062.195-2021)